# விக்கிப்பீடியா:ஆலமரத்தடி/தொகுப்பு35

## கூகுள் மொழிபெயர்ப்பாளர்களுடன் உரையாடல் - ஏப்ரல் 29

### கருத்துக்கள்

மிக்க நன்றி ரவி. நல்ல செய்தியாகவே தெரிகிறது. கட்டுரைத் தெரிவு பற்றி என்ன கூறினார்கள். நாம் பரிந்துரைத்தை அவர்கள் பார்த்தாவது இருக்கிறார்களா? நேரடிப் பயிற்சி குடுப்பது மிகவும் நல்ல பலனைத் தரும். --Natkeeran 23:07, 29 ஏப்ரல் 2010 (UTC)  
இரவி, உங்கள் மிகச்சிறந்த உதவிக்கும், ஒத்துழைக்க முன்வரும் கூகுளுக்கும் அவர்களின் மொழிபெயர்ப்பாளர்களுக்கும் மிக்க நன்றி. வார்ப்புருக்களைத் தானியங்கியாய் மாற்ற வேண்டாம். வார்ப்புருவை நாம் மொழி பெயர்த்துக்கொள்ளலாம், ஆனால் உள்ளிடும் மதிப்புகளை அவர்கள் தமிழில் தருதல் நல்லது. மொழி பெயர்க்கும் பொழுது, நெடிய ஆங்கில சொற்றொடர்களை(வாக்கியங்களை), தக்க முறையில் பிரித்துத் தமிழில் 2-3 தொடர்களாக எழுதுவது நல்லது. முதல் 3-4 பத்திகள் மிகவும் முக்கியம். கூடுதாலான அக்கறை எடுத்துக்கொண்டு, தமிழில் படிப்போருக்கு அறிமுகப்படுத்தும் கருத்து எளிதாகவும் இயல்பாகவும் உள்வாங்கும் தன்மையதாக உள்ளதா என தாங்களாக எண்ணிப்பார்த்தல் நல்லது. முற்ரிலும் ஆங்கில விக்கியைச் சார்ந்து இல்லாமல், தமிழில் நல்ல ஓர் தொடக்கமாக இருக்குமா என எண்ணிப்பார்க்க வேண்டும். மெய்யெழுத்தில் தொடங்கி எழுதலாகாது போன்ற இலக்கண முறைகளையும் கைக்கொள்ளப் பரிந்துரைக்க வேண்டும். இயன்றவாறெல்லாம் அவர்களுக்குக் கைகொடுக்க நாமும் அணியமாக இருக்க வேண்டும். --செல்வா 00:22, 30 ஏப்ரல் 2010 (UTC)  
- ரவி நடத்திய உரையாடல் சுமுகமாக நடந்தது குறித்து பெருமகிழ்ச்சி! நல்ல, தரமான இடுகைகள் விக்கிக்கு வேண்டும் என்னும் புரிந்துணர்வு ஏற்பட்டதும், அக்குறிக்கோளை அடைய ஒத்துழைப்பு நல்க முன்வந்ததும் மிக்க நன்று. சிவப்பு இணைப்புப் படிமங்கள், வார்ப்புருக்கள், பக்கம் ஆக்கல், தகவல் பெட்டி போன்ற நுட்பங்கள் பற்றி எனக்கு அதிகம் தெரியாது. ஆனால் அவற்றையெல்லாம் சரிப்படுத்த கூகுள் மொழிபெயர்ப்பாளர்களும் பிறரும் இணைந்து செயல்பட விருப்பம் தெரிவிக்கிறார்கள். இப்புரிந்துணர்வுக்கு வழிகோலிய ரவி பாராட்டுக்குரியவர்! --George46 03:27, 30 ஏப்ரல் 2010 (UTC)  
::கூகுளுடன் இணக்கமான உரையாடல் நடந்ததுள்ளது வரவேற்புக்குரியது. நிச்சயமாக மொழிபெயர்ப்பாளர்களுடனான நேரடி இடைமுகம் மற்றும் விக்கிபயிற்சி நல்லப் பயனைத்தரும்.படிமங்களை தரவேற்றுவதிலும் சிவப்பு உள்ளிணைப்புகளை நீக்குவதிலும் சிலர் ஈடுபட்டுள்ளதைக் காணமுடிகிறது.
::*ஆங்கிலவிக்கிப் படிமங்கள் தமிழ் விக்கியில் இட அங்குள்ள விவரணக் குறிப்பை இங்கும் இட்டாலே போதுமானது.ஒருவேளை அங்கேயே அவை நீக்கப்பட வேண்டியவையாக உள்ளனவோ ? அவற்றை தரவேற்ற இயலாத நேரத்தில் அப்படிமங்களையும் விவரணங்களையும் நீக்குதல் பொது அறிவு.
::*வார்ப்புருக்கள் பலதரப்பட்டவை. சில உலாவல் வசதிக்காக, தொடர்புடைய பக்கங்களுக்கு இணைப்பு வழங்குவதாக உள்ளன. இவை எளிதாக மொழிமாற்றம் செய்யப்படக் கூடியவை. சில கடின நிரலிகளை அடிப்படையாகக் கொண்டவை..இவற்றைத் தவிர்க்கலாம். தகவல்பெட்டிகள் சிலவற்றிற்கு தமிழில் ஏற்கெனவே தமிழ்ப்பெயரில் வார்ப்புருக்கள் உள்ளன.அவற்றை மீண்டும் உருவாக்கக்கூடாது. ஆகவே வார்ப்புரு விதயத்தில் மட்டும் அவர்கள் ஒத்தாசைப் பக்கத்தில் அல்லது கூகுள் மொழிபெயர்பாளர் இடைமுகம் என்ற புதிய பக்கத்தில் உதவி கோரலாம். இந்தப் பக்கத்திற்கு முன்னுரிமை அளித்து நாமும் நமது எதிர்வினைகளை அவர்கள் எதிர்பார்க்கும் நேர இடைவெளியில் கொடுக்க முயலலாம்.
::*சிகப்பு உள்ளிணைப்புகள்: இவற்றை அவர்கள் தானியக்கமாக நீக்கக்கூடாது. நாம் சுட்டியபடி பெயர்சொல் மட்டும் இருக்குமாறு உள்ளிணைப்புகள் தரவேண்டும்.
::* விக்கி கலைக்களஞ்சிய நடை:நம்முடன் உரையாடல் பக்கங்களில் எதிர்வினையாற்றினால் நாளடைவில் நல்லத்தரம் ஏற்படும் என்று நினைக்கிறேன். ஆகவே உரையாடல் முதன்மையானது என்பதை அவர்கள் உணரவேண்டும்.  
::இந்த ஒருங்கிணைப்பை முனைப்புடன் முன்னெடுத்துச் செல்லும் இரவி போன்றோருக்கு பாராட்டுக்கள் !!
::--மணியன் 06:47, 30 ஏப்ரல் 2010 (UTC)
:மிக மகிழ்ச்சியாய் உள்ளது, இரவி. புரிந்துணர்வு சிக்கல்தான் அடிப்படை என்பது நமது முந்தைய உரையாடலில் தென்பட்டது. இப்போது அது மாறி வருவது மிக நல்ல முன்னேற்றம். கடந்த சில நாட்களாக சில கூகுள் மொழிபெயர்ப்பாளர்கள் விக்கிக்கு வெளியே அவ்வப்போது தொடர்பு கொண்டு மொழிபெயர்ப்பு உதவிகளைக் கேட்கத் தொடங்கியுள்ளனர். இப்போதைக்கு அவர்களது ஆர்வத்தை ஊக்குவிக்கும் எண்ணத்தில் அவ்வழிகளிலேயே பதிலளித்துக் கொண்டிருக்கிறேன். விக்சனரிக்கான குழுமத்திலும் மடல் வழியாக ஐயங்களைத் தெளிவுபடுத்திக் கொள்ளலாம் என்றும் தெரிவித்துள்ளேன். அவர்களுக்கான தெளிவாக வழிகாட்டல் பக்கங்களை உருவாக்கினால் புதுப் பயனர்கள் எவருக்கும் பயன்படும். அத்துடன், இன்னும் சில பயிற்சிச் சந்திப்புகளையும் தொலைபேசி உரையாடல்களையும் ஏற்பாடு செய்யலாம். வழமையான விக்கி பங்களிப்பாளர்களின் பட்டறிவு அவர்களுக்குப் பயன் தரும், கூடவே புரிந்துணர்வும் வளரும். நமக்கும் புதுப்பயனர்கள் சந்திக்கும் சிக்கல்கள் புலனாகும். -- சுந்தர் <sup>\பேச்சு</sup> 08:20, 30 ஏப்ரல் 2010 (UTC)  
::இத்தகைய முன்னேற்றம் மிகவும் மகிழ்ச்சி அளிக்கிறது. நேர்முக உரையாடல்கள் கூகுள் மொழி பெயர்ப்பாளர்களின் பங்களிப்பை சிறப்பானதாக ஆக்கலாம். ரவி ஸ்கைப்பு வழி உரையாடல்கள் ஏதேனும் நடந்தால் அதில் நானும் பங்கேற்கிறேன். மகிழ்ச்சி.--கார்த்திக் 17:42, 30 ஏப்ரல் 2010 (UTC)  
நற்கீரன், கட்டுரைத் தெரிவைப் பொறுத்தவரை ஒரு தீர்வு காணப்பட்டுள்ளது. அவர்கள் எழுத நினைக்கும் கட்டுரைகளின் பட்டியலைப் பெற்றுத் தேவையில்லாத கட்டுரைத் தலைப்புகளைக் கழித்துத் தருகிறோம். நமக்கு வேண்டிய கட்டுரைகள் என்று சில கட்டுரைகளைச் சுட்டினோம். அவற்றை எழுதத் தொடங்கியதாகத் தெரியவில்லை. இதை வலியுறுத்த வேண்டும்.  
மணியன், கூகுள் கட்டுரைகளைப் பதிவேற்றும் முன் சிகப்பு உள்ளிணைப்புகளைத் தானியக்கமாக நீக்குவது சாத்தியமே. ஒரு இணைப்புக்குரிய பக்கம் ஏற்கனவே தமிழ் விக்கியில் இருந்தால் மட்டும் இணைப்பு தரச் செய்யலாம்.  
செல்வா, பவுல், மணியன், உங்கள் ஊக்க மொழிகளுக்கு நன்றி. சுந்தரால் அன்றைய உரையாடலில் கலந்து கொள்ள முடியவில்லையே தவிர, முந்தைய உரையாடல்களின் மூலமும் மின்மடல்கள் மூலமும் உரிய புரிந்துணர்வை ஏற்படுத்தி வருகிறார். தொழில்நுட்ப, விக்கி நுட்ப ஆலோசனைக்குச் சுந்தரை விட்டால் ஆள் இல்லை :)  
கார்த்தி, இதுவரையான உரையாடல்கள் அனைத்தும் தொலைப்பேசி மூலமாகவே நடந்தன. ஒன்று கூகுள் நம்மை அழைக்கும் அல்லது நாம் ஒரு இலவச தொலைப்பேசி எண்ணை அழைக்க வேண்டும். எனவே, வெளிநாட்டில் இருந்து அழைப்பது ஒத்து வருமா தெரியவில்லை. எனினும், அடுத்தடுத்த உரையாடல்களில் கலந்து கொள்ள நம்மில் எவருக்கும் ஆர்வம் இருந்தால் தெரிவியுங்கள்.  
சென்னையில் ஒரு பயிற்சிப் பட்டறை நடத்துவது தொடர்பாக மொழிபெயர்ப்பு நிறுவனத்தைச் சார்ந்தவர்கள் தொடர்பில் உள்ளார்கள். நாள், நேரம் உறுதியானவுடன் இங்கு தெரிவிக்கிறேன். ஆர்வம் உள்ள அனைவரும் கலந்து கொள்ளலாம். ஆங்காங்கே சிதறிக் கிடக்கும் உதவிப் பக்கங்கள், வழிகாட்டல் பக்கங்களைத் தொகுத்து pdf வடிவில் தருவது நன்மை பயக்கும் என்று நினைக்கிறேன். இதற்கான முயற்சியைத் தொடங்க வேண்டும்.  
இது வரை உள்ள பொதுக்கருத்தைத் தொகுத்துச் சொல்கிறேன். தவறு இருந்தால் திருத்துங்கள்:  
- வார்ப்புருக்களைத் தானியக்கமாக உருவாக்க வேண்டாம். வார்ப்புரு உருவாக்கத்தில் நாம் உதவலாம். கூகுள் கருவி மூலம் வார்ப்புருவுக்குத் தேவைப்படும் தகவல்களை மட்டும் மொழிபெயர்த்துத் தந்தால் போதும்.
- காப்புரிமை ஐயத்துக்குரிய படிமங்களைத் தவிர்த்து மற்ற படிமங்களைப் பதிவேற்ற கூகுள் மொழிபெயர்ப்பாளர்கள் முனைய வேண்டும். இதற்குத் தேவைப்படும் உதவி, பயிற்சியை நாம் வழங்குவோம். --ரவி 05:21, 1 மே 2010 (UTC)